ΚΑΝΟΝΙΣΜΟΣ (ΕΟΚ) αριθ. 478/93 ΤΟΥ ΣΥΜΒΟΥΛΙΟΥ της 25ης Φεβρουαρίου 1993 για τον καθορισμό ανωτάτων ορίων και κοινοτικής επιτήρησης έναντι των εισαγωγών ορισμένων προϊόντων καταγωγής των Δημοκρατιών της Κροατίας, της Βοσνίας-Ερζεγοβίνης, της Σλοβενίας και του εδάφους της πρώην Γιουγκοσλαβικής Δημοκρατίας της Μακεδονίας (1993)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,

την πρόταση της Επιτροπής,

Εκτιμώντας:

ότι ο κανονισμός (ΕΟΚ) αριθ. 3953/92 του Συμβουλίου της 21ης Δεκεμβρίου 1992 σχετικά με το καθεστώς που εφαρμόζεται στις εισαγωγές στην Κοινότητα προϊόντων καταγωγής των Δημοκρατιών της Κροατίας, της Βοσνίας-Ερζεγοβίνης, της Σλοβενίας και του εδάφους της πρώην Γιουγκοσλαβικής Δημοκρατίας της Μακεδονίας (1) προβλέπει ότι το σύνολο σχεδόν των προϊόντων που υπάγονται στα κεφάλαια 25 έως 97 της συνδυασμένης ονοματολογίας, καταγωγής των εν λόγω Δημοκρατιών, εισάγονται στην Κοινότητα με απαλλαγή των τελωνειακών δασμών και των φόρων ισοδυνάμου αποτελέσματος- ότι το άρθρο 3 του εν λόγω κανονισμού προβλέπει ότι για τα προϊόντα που αναφέρονται στα παραρτήματά του ΓΙ έως ΓΙV, οι εισαγωγές υπάγονται σε ετήσια ανώτατα όρια πέραν των οποίων μπορούν να επαναφερθούν οι τελωνειακοί δασμοί που εφαρμόζονται έναντι των τριών χωρών- ότι, σ' αυτήν την κατάσταση, είναι αναγκαίο να ενημερώνεται τακτικά η Επιτροπή σχετικά με την εξέλιξη των εισαγωγών των εν λόγω προϊόντων και, συνεπώς, η εισαγωγή αυτών των προϊόντων να αποτελεί αντικείμενο επιτήρησης- ότι επομένως πρέπει να ανοιχθούν τα εν λόγω ετήσια ανώτατα δασμολογικά όρια για το έτος 1993-

ότι, μέσα στα όρια αυτών των δασμολογικών ποσοστώσεων, η Πορτογαλική Δημοκρατία εφαρμόζει δασμούς που υπολογίζονται βάσει των σχετικών διατάξεων του κανονισμού (ΕΟΚ) αριθ. 4150/87 του Συμβουλίου της 21ης Δεκεμβρίου 1987 για την τροποποίηση των κανονισμών (ΕΟΚ) αριθ. 449/86 και (ΕΟΚ) αριθ. 2573/87 (2)-

ότι μπορεί να επιτευχθεί κοινοτική επιτήρηση με την εφαρμογή μεθόδου διαχείρισης η οποία θα βασίζεται στον καταλογισμό, σε κοινοτική κλίμακα, των εισαγωγών των εν λόγω προϊόντων στα ανώτατα όρια καθόσον αυτά τα προϊόντα προσκομίζονται στο τελωνείο βάσει διασαφήσεων θέσης σε ελεύθερη κυκλοφορία- ότι αυτός ο τρόπος διαχείρισης πρέπει να προβλέπει τη δυνατότητα επαναφοράς των τελωνειακών δασμών αμέσως μόλις επιτευχθούν τα εν λόγω ανώτατα όρια σε κοινοτική κλίμακα-

ότι αυτός ο τρόπος διαχείρισης απαιτεί στενή και ιδιαίτερα ταχεία συνεργασία μεταξύ των κρατών μελών και της Επιτροπής, η οποία πρέπει ιδίως να μπορεί να παρακολουθεί τον καταλογισμό στα ανώτατα όρια και να ενημερώνει σχετικά τα κράτη μέλη- ότι αυτή η συνεργασία πρέπει να είναι στενότερη στο βαθμό που είναι αναγκαίο για την Επιτροπή να λαμβάνει τα κατάλληλα μέτρα για να επαναφέρει τους τελωνειακούς δασμούς όταν καλύπτεται ένα από τα ανώτατα όρια,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Από την 1η Ιανουαρίου έως τις 31 Δεκεμβρίου 1993, οι εισαγωγές στην Κοινότητα ορισμένων προϊόντων καταγωγής των Δημοκρατιών της Κροατίας, της Βοσνίας-Ερζεγοβίνης, της Σλοβενίας και του εδάφους της πρώην Γιουγκοσλαβικής Δημοκρατίας της Μακεδονίας, που αναφέρονται στα παραρτήματα ΓΙ, ΓΙΙ, ΓΙΙΙ και ΓΙV του κανονισμού (ΕΟΚ) αριθ. 3953/92, υπόκεινται σε ανώτατα όρια και σε κοινοτική επιτήρηση.

Η περιγραφή των προϊόντων που αναφέρονται στο πρώτο εδάφιο, οι κωδικοί της συνδυασμένης ονοματολογίας και το ύψος των ανωτάτων ορίων ή επιμέρους ανωτάτων ορίων αναφέρονται στα προαναφερόμενα παραρτήματα. Στο παράρτημα ΓΙΙ, αυτά τα ανώτατα όρια αναφέρονται στη στήλη 4 στοιχείο β).

Μέσα στα όρια των δασμολογικών ποσοστώσεων, η Δημοκρατία της Πορτογαλίας εφαρμόζει δασμούς που υπολογίζονται βάσει των σχετικών διατάξεων του κανονισμού (ΕΟΚ) αριθ. 4150/87.

2. Τα ανώτατα όρια που καθορίζονται για ορισμένα προϊόντα στο παράρτημα ΓΙΙ που έχουν υποβληθεί σε πράξη παθητικής τελειοποίησης, σύμφωνα με τους κοινοτικούς κανόνες σχετικά με το οικονομικό καθεστώς παθητικής τελειοποίησης, αναφέρονται στη στήλη 4 στοιχείο α).

3. Ο καταλογισμός στα ανώτατα όρια ή στα επί μέρους ανώτατα όρια πραγματοποιείται καθόσον τα προϊόντα προσκομίζονται στα τελωνείο βάσει διασαφήσεων θέσης σε ελεύθερη κυκλοφορία, συνοδευόμενα από πιστοποιητικό κυκλοφορίας των εμπορευμάτων σύμφωνα με τους κανόνες καταγωγής που εκδίδονται κατά την διαδικασία του άρθρου 14 του κανονισμού (ΕΟΚ) αριθ. 802/68 του Συμβουλίου της 27ης Ιουνίου 1968 σχετικά με τον κοινό καθορισμό της έννοιας της καταγωγής των εμπορευμάτων (3).

Όσον αφορά τα ανώτατα όρια που έχουν καθορισθεί για τις κατηγορίες 5, 6, 7, 8, 15 και 16 της στήλης 4 στοιχείο α) του παραρτήματος ΓΙΙ, οι επανεισαγωγές προϊόντων τα οποία έχουν υποβληθεί σε κατεργασία παθητικής τελειοποίησης σύμφωνα με τους κοινοτικούς κανόνες σχετικά με το οικονομικό καθεστώς παθητικής τελειοποίησης, μπορούν να καταλογίζονται στα αντίστοιχα ανώτατα όρια μόνον υπό τον όρο ότι στο πιστοποιητικό κυκλοφορίας των εμπορευμάτων που έχει εκδοθεί από τις αρμόδιες αρχές των εν λόγω δημοκρατιών ή εδάφους, γίνεται μνεία της προηγούμενης έγκρισης που προβλέπεται από τους κοινοτικούς κανόνες σχετικά με το οικονομικό καθεστώς παθητικής τελειοποίησης.

Ένα εμπόρευμα καταλογίζεται στο ανώτατο όριο ή στο επιμέρους ανώτατο όριο μόνον εάν το πιστοποιητικό κυκλοφορίας των εμπορευμάτων έχει προσκομισθεί πριν από την ημερομηνία επαναφοράς της είσπραξης των τελωνειακών δασμών.

Ο βαθμός εξάντλησης των ανωτάτων ορίων ή των επιμέρους ανωτάτων ορίων διαπιστώνεται σε επίπεδο της Κοινότητας με βάση τις εισαγωγές που καταλογίζονται με τους όρους που καθορίζονται στο πρώτο, δεύτερο και τρίτο εδάφιο.

Τα κράτη μέλη ενημερώνουν περιοδικά την Επιτροπή σχετικά με τις εισαγωγές που έχουν πραγματοποιηθεί σύμφωνα με τις λεπτομέρειες που αναφέρθηκαν ανωτέρω- αυτές οι πληροφορίες παρέχονται με τους όρους που προβλέπονται στην παράγραφο 5.

4. Μόλις καλύπτονται τα ανώτατα όρια ή τα επιμέρους ανώτατα όρια, η Επιτροπή μπορεί να επαναφέρει με κανονισμό μέχρι το τέλος του ημερολογιακού έτους, την είσπραξη των δασμών που εφαρμόζονται πραγματικά έναντι των τρίτων χωρών.

5. Τα κράτη μέλη ανακοινώνουν στην Επιτροπή, το αργότερο τη δέκατη ημέρα κάθε μήνα, τις καταλογιστικές εγγραφές που έχουν πραγματοποιηθεί κατά τη διάρκεια του προηγούμενου μήνα. Μετά από αίτηση της Επιτροπής ανακοινώνουν τις εγγραφές αυτές ανά δεκαήμερο, και αυτές οι καταστάσεις πρέπει να διαβιβάζονται εντός προθεσμίας πέντε πλήρων ημερών από τη λήξη κάθε δεκαημέρου.

Άρθρο 2

Τα κράτη μέλη και η Επιτροπή συνεργάζονται στενά με σκοπό την τήρηση του παρόντος κανονισμού.

Άρθρο 3

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 1993.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 25 Φεβρουαρίου 1993.

Για το Συμβούλιο

Ο Πρόεδρος

J. TROJBORG

(1) ΕΕ αριθ. L 406 της 31. 12. 1992, σ. 1.

(2) ΕΕ αριθ. L 389 της 31. 12. 1987, σ. 61.

(3) ΕΕ αριθ. L 148 της 28. 6. 1968, σ. 1. Κανονισμός όπως τροποποιήθηκε τελευταία από τον κανονισμό (ΕΟΚ) αριθ. 456/91 (ΕΕ αριθ. L 54 της 28. 2. 1991, σ. 4.